Սեպտեմբերի 14-ին Գեղարքունիքի մարզպետի տեղակալ Նարեկ Գրիգորյանը մարզպետարանի ստորաբաժանումների ղեկավարների հետ անցկացրեց խորհրդակցություն, որի ընթացքում հանձնարարականներ տվեց միջոցառման կազմակերպչական աշխատանքների իրականացման ուղղությամբ: «Գեղարքունիքի մարզ են ժամանելու հարյուրավոր կամավորականներ ԱՄՆ-ից, ՌԴ-ից, աշխարհի տարբեր երկրներից: Նրանք սանմաքրման աշխատանքներ կիրականացնեն մարզի մի շարք քաղաքային եւ գյուղական համայնքներում: Միջոցառմանն աջակցելու նպատակով նրանց կմիանան նաեւ մեր մարզի կամավորները, ովքեր կներկայացնեն պետական հիմնարկները եւ հասարակական կազմակերպությունները: Բոլոր ցանկացողները կարող են միանալ առկա խմբերին, սեփական թիմի համար տարածք ընտրել, կամ էլ՝ պարզապես դուրս գալ եւ մաքրել իրեն տան բակը եւ փողոցը։ Մարզպետարանի կողմից կատարվել են համապատասխան ամրացումներ, եւ ակնկալում ենք, որ միջոցառումը կընթանա պատշաճ մակարդակով: Սեպտեմբերի 15-ի վաղ առավոտյան միջոցառման բոլոր մասնակիցներին համայնքապետարանների կողմից կբաժանվեն ձեռնոցներ եւ պարկեր»,- տեղեկացրել է Գեղարքունիքի մարզպետի տեղակալ Նարեկ Գրիգորյանը: